PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/ZK/R/1/254	Bratislava 29. november 2002

	Rada Protimonopolného úradu Slovenskej republiky v Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov, podľa    § 65 ods. 2 zákona č. 71/1967 Zb. o správnom konaní (správny poriadok) v znení neskorších predpisov 

zrušuje

rozhodnutie Protimonopolného úradu Slovenskej republiky, odboru zneužívania dominantného postavenia č. 2002/ZK/2/1/100 z 24.05.2002, ktorým bolo zastavené konanie vo veci zneužitia dominantného postavenia podnikateľom Všeobecná zdravotná poisťovňa, Mamateyova 17, 850 05 Bratislava v časti týkajúcej sa účastníčky konania MUDr. Dariny Dunajčákovej, Očná ambulancia, ul. SNP 1, 083 01 Sabinov.

Odôvodnenie: 

Dňa 11.06.2001 podalo 188 súkromných lekárov, medzi ktorými bola i MUDr. Darina Dunajčáková, Očná ambulancia, ul. SNP 1, 083 01 Sabinov (ďalej len „MUDr. Dunajčáková“) prostredníctvom splnomocneného zástupcu JUDr. Ondreja Škodlera, Advokátska kancelária, Pri Suchom mlyne 56, 811 04 Bratislava návrh na začatie konania (list ev. pod č. 2872/2001) vo veci zneužitia dominantného postavenia podnikateľom Všeobecná zdravotná poisťovňa, Mamateyova 17, 850 05 Bratislava (ďalej len „Všeobecná zdravotná poisťovňa“). 

	Dňa 16.05.2002 bol pod číslom 2483/2002 zaevidovaný na úrade list, ktorým MUDr. Dunajčáková oznámila späťvzatie návrhu na začatie konania ako i skutočnosť, že odvolala plnomocenstvo pre JUDr. Škodlera na zastupovanie v predmetnom konaní. V uvedenom liste MUDr. Dunajčáková žiadala, aby úrad konanie podľa § 32 ods. 1 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon č. 136/2001 Z.z.“) zastavil. 

Protimonopolný úrad Slovenskej republiky, odbor zneužívania dominantného postavenia (ďalej len „úrad“) dňa 24.05.2002 vydal rozhodnutie č. 2002/ZK/2/1/100, ktorým rozhodol o zastavení konania podľa § 32 ods. 1 písm. b) zákona č. 136/2001 Z.z. vo veci zneužitia dominantného postavenia podnikateľom Všeobecná zdravotná poisťovňa, a to v časti týkajúcej sa účastníčky konania MUDr. Dariny Dunajčákovej. Uvedené rozhodnutie nadobudlo právoplatnosť dňa 13.06.2002.

	Z podnetu Rady Protimonopolného úradu Slovenskej republiky, ako orgánu príslušného na konanie podľa § 18 ods. 1 zákona č. 136/2001 Z.z. v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov, sa dňa 13.11.2002 začalo konanie vo veci preskúmania rozhodnutia č. 2002/ZK/2/1/100 z 24.05.2002 mimo odvolacieho konania podľa § 65 zákona č. 71/1967 Zb. o správnom konaní (správny poriadok) v znení neskorších predpisov, ktorého účastníkom je MUDr. Darina Dunajčáková.

	Podľa § 65 ods. 2 správneho poriadku správny orgán príslušný na preskúmanie rozhodnutia ho zruší alebo zmení, ak bolo vydané v rozpore so zákonom.

	Podľa § 32 ods. 1 písm. b) zákona č. 136/2001 Z.z. úrad môže konanie rozhodnutím zastaviť, ak účastník konania vzal svoj návrh na začatie konania späť. 

	Napriek skutočnosti, že MUDr. Dunajčáková zobrala návrh na začatie konania späť, úrad nemohol postupovať v súlade s  § 32 ods. 1 písm. b) zákona č. 136/2001 Z.z., s ohľadom na skutočnosť, že MUDr. Dunajčáková bola len jedným z účastníkom konania vo veci zneužitia dominantného postavenia podnikateľom Všeobecná zdravotná poisťovňa. Ustanovenie § 32 ods. 1 písm. b) zákona č. 136/2001 Z.z. nedáva možnosť úradu zastaviť konanie len v určitej časti, ale naopak ide o zastavenie celého konania. 

	Tým, že úrad nesprávne aplikoval § 32 ods. 1 písm. b) zákona č. 136/2001 Z.z., došlo k porušeniu § 3 ods. 1 správneho poriadku a § 46 správneho poriadku, podľa ktorých správne orgány postupujú v konaní v súlade so zákonmi a inými právnymi predpismi a taktiež i rozhodnutie musí byť v súlade so zákonmi a ostatnými právnymi predpismi. 

Poučenie: 

	Proti tomuto rozhodnutiu možno podať v lehote do 15 dní odo dňa jeho doručenia rozklad na adresu: Rada Protimonopolného úradu Slovenskej republiky, Drieňová 24, 826 03 Bratislava.

							         Danica Paroulková
						predsedníčka Rady Protimonopolného úradu SR

Rozhodnutie sa doručí:

1. MUDr. Darina Dunajčáková, Očná ambulancia, ul. SNP 1, 083 01 Sabinov
3. Protimonopolný úrad Slovenskej republiky, odbor zneužívania dominantného postavenia